กฎกระทรวง ฉบับที่ 11 (พ.ศ. 2525) ออกตามความในพระราชบัญญัติรถยนต์ พ.ศ. 2522

กฎกระทรวง
ฉบับที่ ๑๑
(พ.ศ. ๒๕๒๕)
ออกตามความในพระราชบัญญัติรถยนตร์
พ.ศ. ๒๕๒๒[๑]

อาศัยอำนาจตามความในมาตรา ๔ และมาตรา ๕ (๑) และ (๒) แห่งพระราชบัญญัติรถยนตร์
พ.ศ. ๒๕๒๒ รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑ 
ให้รถใช้งานเกษตรกรรมเป็น รถ ตามกฎหมายว่าด้วยรถยนตร์
รถใช้งานเกษตรกรรมตามวรรคหนึ่ง หมายความว่า
รถที่ผลิตหรือประกอบขึ้นเพื่อใช้งานเกษตรกรรม โดยใช้เครื่องยนต์ซึ่งมิได้ใช้สำหรับรถยนตร์โดยเฉพาะมาติดตั้ง

ข้อ ๒ 
รถใช้งานเกษตรกรรมต้องเป็นรถที่มีสามล้อหรือสี่ล้อน้ำหนักไม่เกิน ๑,๖๐๐
กิโลกรัม มีขนาดกว้างไม่เกิน ๒ เมตร ยาวไม่เกิน ๖ เมตร เครื่องยนต์ต้องมีความจุในกระบอกสูบรวมกัน
ไม่เกิน ๑,๒๐๐ ลูกบาศก์เซนติเมตร

ข้อ ๓ 
รถใช้งานเกษตรกรรมต้องมีและใช้เครื่องอุปกรณ์สำหรับรถ ดังต่อไปนี้
(๑) โคมไฟหน้ารถ
(ก) โคมไฟแสงพุ่งไกล ใช้ไฟแสงขาว จำนวน ๒ ดวง ติดอยู่ในระดับเดียวกันที่หน้ารถข้างซ้ายและข้างขวา
แห่งละ ๑ ดวง สูงจากพื้นทางราบถึงจุดศูนย์กลางดวงโคมไม่น้อยกว่า ๐.๖๐ เมตร
แต่ไม่เกิน ๑.๓๕ เมตร
ในกรณีที่เป็นรถที่มีสามล้อให้ใช้โคมไฟแสงพุ่งไกลเพียงดวงเดียว โดยติดไว้ที่กลางหน้ารถ
(ข) โคมไฟแสงพุ่งต่ำ ใช้ไฟแสงขาว จำนวน ๒ ดวง ติดอยู่ในระดับเดียวกันที่หน้ารถ
ข้างซ้ายและข้างขวา แห่งละ ๑ ดวง สูงจากพื้นราบถึงจุดศูนย์กลางดวงโคมไม่น้อยกว่า ๐.๖๐
เมตร แต่ไม่เกิน ๑.๓๕ เมตร
ในกรณีที่เป็นรถที่มีสามล้อให้ใช้โคมไฟแสงพุ่งต่ำเพียงดวงเดียว
โดยติดไว้ที่กลางหน้ารถ
(ค) โคมไฟเล็ก ใช้ไฟแสงขาวหรือแสงเหลือง จำนวน ๒ ดวง
ติดอยู่ในระดับเดียวกันที่หน้ารถ ข้างซ้ายและข้างขวา แห่งละ ๑ ดวง  ทั้งนี้ ให้รวมถึงรถที่มีสามล้อด้วย
ไฟแสงพุ่งไกล
ไฟแสงพุ่งต่ำและไฟเล็กจะรวมอยู่ในโคมไฟดวงเดียวกันก็ได้
(๒) โคมไฟท้ายรถ
(ก) โคมไฟท้าย ใช้ไฟแสงแดง จำนวน ๒ ดวง ติดอยู่ในระดับเดียวกันที่ท้ายรถ
ข้างซ้ายและข้างขวา แห่งละ ๑ ดวง
(ข) โคมไฟหยุด ใช้ไฟแสงแดง จำนวน ๒ ดวง ติดอยู่ในระดับเดียวกันที่ท้ายรถ
ข้างซ้ายและข้างขวา แห่งละ ๑ ดวง
(ค) โคมไฟส่องป้ายทะเบียนรถ ใช้ไฟแสงขาว
ติดท้ายรถส่องที่ป้ายทะเบียนรถ มีความสว่างสามารถอ่านป้ายทะเบียนรถได้ชัดเจนในระยะไม่น้อยกว่า
๒๐ เมตร จากท้ายรถแต่ต้องมีที่บังมิให้แสงพุ่งออกไปทางท้ายรถ
โคมไฟท้ายและโคมไฟส่องป้ายทะเบียนรถต้องส่งแสงสว่างพร้อมกับโคมไฟหน้ารถ
แต่โคมไฟหยุดต้องส่องแสงสว่างเมื่อใช้ห้ามล้อเท้า
(๓) โคมไฟแสดงประเภทรถ ใช้โคมไฟเล็กแสงเขียว จำนวน ๒ ดวง
ติดอยู่ที่หน้ารถและท้ายรถ แห่งละ ๑ ดวง ในที่ที่มองเห็นได้อย่างชัดเจน
(๔) เครื่องสัญญาณไฟเลี้ยว ชนิดไฟกระพริบ จำนวน ๔ ดวง
ติดอยู่ในระดับเดียวกันที่หน้ารถและท้ายรถ ข้างซ้ายและข้างขวา แห่งละ ๑ ดวง
ไฟด้านหน้าใช้แสงขาวหรือเหลือง ไฟด้านท้ายใช้แสงแดงหรือเหลือง ไฟเลี้ยวทุกดวงในข้างเดียวกันต้องกระพริบพร้อมกันในขณะที่รถเลี้ยวซ้ายหรือเลี้ยวขวา
(๕) เครื่องมองหลัง ซึ่งเป็นกระจกเงา
ติดอยู่ในที่ที่ผู้ขับรถสามารถมองเห็นภาพการจราจรด้านข้างและด้านหลังได้ทุกขณะอย่างชัดเจน
(๖) ห้ามล้อเท้า ที่ใช้การได้ดี
(๗) แตร ที่ดังพอสมควร

ให้ไว้ ณ วันที่ ๑๙ เมษายน พ.ศ. ๒๕๒๕
พลเอก สิทธิ  จิรโรจน์
รัฐมนตรีว่าการกระทรวงมหาดไทย

หมายเหตุ :- เหตุผลในการประกาศใช้กฎกระทรวงฉบับนี้ คือ เนื่องจากในปัจจุบันนี้ได้มีผู้นำเครื่องยนตร์ซึ่งมิได้ใช้สำหรับรถยนตร์โดยเฉพาะมาใช้กับรถที่ประกอบขึ้นเองเพื่อบรรทุกพืชผลทางเกษตรเป็นจำนวนมาก
แต่ในปัจจุบันนี้รถชนิดนี้มิใช่เป็นรถตามกฎหมายว่าด้วยรถยนตร์
จึงไม่ได้จดทะเบียนและผ่านการตรวจสภาพรถซึ่งอาจจะก่อให้เกิดอุบัติเหตุและอันตรายขึ้นได้ในการจราจร
สมควรกำหนดให้รถดังกล่าวเป็นรถตามกฎหมายว่าด้วยรถยนตร์ และกำหนดลักษณะ ขนาด
หรือกำลังของเครื่องยนตร์และของรถ ตลอดจนกำหนดเครื่องอุปกรณ์สำหรับรถใช้งานเกษตรกรรมและการใช้เครื่องอุปกรณ์ดังกล่าว
เพื่อให้เกิดความปลอดภัยแก่ชีวิต ร่างกาย และทรัพย์สินของประชาชนในการจราจร  จึงจำเป็นต้องออกกฎกระทรวงนี้

สิทธิกานต์/ปรับปรุง
๔ เมษายน ๒๕๖๒

วศิน/ตรวจ
๙ เมษายน
๒๕๖๒

[๑] ราชกิจจานุเบกษา
เล่ม ๙๙/ตอนที่ ๖๕/หน้า ๗๒/๑๑ พฤษภาคม ๒๕๒๕